هوندورلوگو 1،5 م، قوطرو 24 م اولان 119نؤمره‌لی کورقانین تپه‌سی بیر قدر داغیلمیشدیر. کورقانین آلتینداکی ان قدیم تورپاق قبیر اولدوقجا پیس قالمیشدی. اوستونده دوزلدیلمیش دایره‌وی پلانلی مئیدانچا نوو شکیللی اویوقلا احاطه‌لنمیشدیر. اونون قوزئی-دوغو طرفده‌کی  گیریشی بؤیوک داش پلیته ایله اؤرتولموشدور. گیریشین ساغ طرفینده اینسان اسکلتینه راست گلینمیشدیر. قوطرو 4،5 م اولان دایروه‌ی مئیدانچادا 36 بؤیوک و کیچیک یاشلی اینسان اسکلتی قئیده آلینمیشدیر. اسکلت‌لر بوکولو، اوتوراق، اوزادیلمیش، وضعیتده موختلیف ایستیقامت‌لره یؤنلدیلمیشدیر. مرکزی حیصه‌ده آرخاسی اوسته اوزادیلمیش بؤیوک اینسان اسکلتی آشکار ائدیلمیشدیر. اونون اطرافیندا داش توپپوز، تونج نیزه اوجلوغو، ایکی داش هونگ تاپیلمیشدیر. قبیرین گونئی-دوغو حیصه‌سینده آلتی داش اوخ اوجلوغونا، 5 سوموک ایی باشلیغینا، قوزئیینده ایسه پاستا مونجوق‌لارین قیزیل پیلک‌لرینه و آلتی داش آسمایا راستلانمیشدیر. بوندان باشقا قبیردن 22 عدد ازیلمیش گیل قاب تاپیلمیشدیر. اونلار توخوما کارکاس اوزرینده حاضیرلانمیشدیر. کوللکتیو دفنله سئچیلن بو قبیر گیل محلوللا برکیدیلمیش چای داشلاری ایله قاپادیلمیشدیر. بو طبقه‌دن اوستده سون تونج دؤورونه عایید کوللکتیو دفن قئیده آلینمیشدیر. بورادا آشکار اولونان 125 نؤمره‌لی کورقان حجمجه کیچیک‌دیر. او دا بیرینجی کورقان کیمی اوچ طبقه‌لی‌دیر. ایلک تونج دؤورونه عایید کوللکتیو دفندن یالنیز بوکولو وضعیتده، سول یانی اوسته اولان بیر اسکلت قالمیشدیر. اونون باش و آیاق طرفینده کئچی اسکلتینه راست گلینمیشدیر. یاخینلیقدا داش توپپوز، تونج نیزه اوجو، چاخماق داشیندان 5 اوخ اوجلوغو، قیزیل طبقه‌دن آسما، داش هونگ، 30 اوْبسیدیان پارچاسی، 1 نوکلِوس و گیل قاب پارچالاری آشکار اولونموشدور.